În ultimii ani de viață, Karl Storck s-a ocupat de realizarea unor monumente comemorative pentru localitățile unde armata română a purtat bătălii în Războiul pentru Independență din 1877. Pentru a-și îndeplini dezideratul, el a făcut mai multe călătorii în Bulgaria și a studiat locurile unde urmau să se ridice viitoarele lucrări monumentale. Astfel, Karl Storck a realizat proiectul pentru monumentul de la Grivița ridicat în anul 1885, care era o capelă în stil bizantin. La Rahova și la Vidin s-au înălțat în 1886 două coloane de granit în lungime de nouă metri. Acestea aveau în vârful lor statui alegorice ce simbolizau România. Alegoriile erau întrupate într-o femeie cu pieptul plin de zale care ținea într-o mână sabia și în cealaltă flacăra progresului.